पति से अलग होना आजादी का दूसरा नाम, तलाकशुदा समाज पर माने जाते हैं बोझ
तलाकशुदा इंसान दुनिया का सबसे बुरा इंसान माना जाता है। साथ ही परिवार का रिश्ते को निभाने का दबाव होने से लंबे समय तक दुखदायी शादी को निभाते हैं।
पिछले दिनों तमिल एक्ट्रेस शालिनी का डिवोर्स फोटोशूट सोशल मीडिया पर वायरल हुआ। एक्ट्रेस ने फोटोशूट को अपने इंस्टाग्राम पर शेयर किया। तस्वीरों में वह रेड गाउन पहनकर अपने हस्बैंड के साथ क्लिक की हुई फोटो को फाड़ रही हैं। तस्वीर के कैप्शन में लिखा- “DIVORCE is NOT a FAILURE!!! यानी तलाक नाकामी नहीं है।
आज जब शादी ने नई शक्ल ले ली है, लव-कम-अरेंज्ड मैरिज होने लगी हैं, लिव-इन रिलेशनशिप बढ़ी है, एक्स्ट्रा मैरिटल अफेयर देखने को मिल रहे हैं, समाज में वन नाइट स्टैंड तक हो रहे हैं और साथ ही रिश्तों में घरेलू हिंसा और झूठ भी बढ़े हैं। ऐसे वक्त में तलाक को आज भी शर्मनाक मानना कहां तक सही है।
चूंकि तलाक को शर्मनाक समझा जाता है, तलाकशुदा इंसान दुनिया का सबसे बुरा इंसान माना जाता है। साथ ही परिवार का रिश्ते को निभाने का दबाव होने से लंबे समय तक दुखदायी शादी को निभाते हैं।
भारत में 1% होते हैं तलाक
दुनिया के बाकी देशों से तुलना की जाए तो भारत में सबसे कम यानी मात्र 1% तलाक होते हैं। पति-पत्नी के बीच तलाक की नौबत तब आती है जब उनके बीच का प्यार मरने लगता है, नफरत बढ़ने लगती है।
शादी का रिश्ता हर तरह की बेबसी से गुजरता है। महिला जब अपनी बेबसी घरवालों को बताती हैं तो माता-पिता भी उसका साथ नहीं देते। सोसाइटी एक पुख्ता सोच रखती है, जिसमें यह माना जाता है- ‘हर शादी में दिक्कत होती है। बच्चा होने पर सब ठीक हो जाएगा। सब्र से काम लो।’
इससे यह अंदाजा लगाया जा सकता है कि समाज तलाक को कितना बुरा समझता है।
खबर में आगे बढ़ने से पहले इस पोल में अपनी राय दें:
भारत में शादी संस्कार है, कॉन्ट्रैक्ट नहीं 
दिल्ली के तीस हजारी कोर्ट में मैरिज काउंसलर और एडवोकेट अनिल के सिंह ‘श्रीनेत’ ने दैनिक भास्कर को बताया कि हिंदू समाज में शादी को संस्कार माना गया है। शादी को 7 जन्मों का बंधन माना जाता है। इसलिए आज भी तलाक हमारे समाज के गले नहीं उतरता।
लेकिन बाहर के देशों में शादी के दौरान कागजों पर दस्तखत होते हैं। इसे कॉन्ट्रैक्ट की तरह देखा जाता है।
भारत में डिवोर्स को लेकर सबसे बड़ी समस्या यह है कि हमारा समाज पश्चिमी सभ्यता के असर के तले बदला तो तेजी से है, लेकिन कुछ मामलों में उसकी सोच अब भी फंसी हुई है, जैसे कि शादी को निभाना। इसलिए भारत में डिवोर्स को शर्म की बात समझा जाता है और परिवार उसे एक धब्बे के तौर पर लेता है।
तलाकशुदा स्त्री को बुरी नजर से देखने वाले बहुत
अमेरिका के यूएस डिपार्टमेंट ऑफ जस्टिस के अनुसार 2006 में तलाक के बाद 33% महिलाओं को सेक्शुअल असॉल्ट का शिकार होना पड़ा। यह कहानी केवल अमेरिका की ही नहीं भारत की भी है। रिलेशनशिप काउंसलर डॉ. गीतांजलि शर्मा कहती हैं कि तलाकशुदा महिला को चरित्रहीन समझ लिया जाता है। लोग सोचते हैं कि जो पति को छोड़ सकती है वो कुछ भी कर सकती है। वह दूसरे मर्दों के साथ भी सहज होगी।
तलाकशुदा महिला को कभी पड़ोस में तो कभी ऑफिस में मर्दों की बुरी नजरों का सामना करना पड़ता है।
तलाकशुदा महिलाओं को मायके वाले भी पराया कर देते हैं
‘जर्नल ऑफ फार्माकोग्नॉसी एंड फाइटोकेमिस्ट्री’ ने मेरठ की तलाकशुदा महिलाओं की जिंदगी पर एक रिपोर्ट छापी। इसके लिए कोर्ट से 60 तलाकशुदा महिलाओं के पते निकाले गए, लेकिन केवल 38 महिलाएं ही उन पतों पर मिलीं। यानी उन महिलाओं को उनके घरवालों ने पनाह नहीं दी थी। जिन 38 से संपर्क हुआ, उनसे तलाक के बाद के अनुभव पूछे गए।
एक महिला ने बताया कि उस पर पड़ोसी की बुरी नजर थी तो एक का कहना था कि वह जिस जगह काम करती थी, वहां 40 साल के पुरुष ने उसके साथ भद्दा व्यवहार किया। जब उसने इसके खिलाफ आवाज उठाई तो महिला को ही दोषी ठहराया गया।
मर्द डिवोर्स के बाद नहीं शर्माते
डॉ. गीतांजलि शर्मा कहती हैं कि जरूरी नहीं शादी टूटने के लिए पुरुष ही जिम्मेदार हों। कई बार महिला भी गलत हो सकती है और रिश्ते में दरार की वजह बन सकती है। महिलाओं की बेरुखी और बेवफाई से पुरुषों का दिल दुखता है। पुरुष भी इमोशनल होते हैं और तलाक का उनके दिलो-दिमाग पर भी गहरा असर पड़ता है, लेकिन साथ ही वे प्रैक्टिकल भी होते हैं।
खुद को जल्दी संभाल लेते हैं।
लेकिन हमारी सोसाइटी तलाकशुदा मर्द के प्रति ज्यादा नर्म होती है। तलाकशुदा पुरुषों की दूसरी शादी भी आसानी से हो जाती है। उनके कैरेक्टर पर कोई सवाल भी नहीं उठाता। पुरुष जिंदगी में आसानी से आगे बढ़ जाते हैं। जब मर्द डिवोर्स के बाद नहीं शर्माते तो तलाकशुदा महिलाओं का शर्माना कैसा?
जिंदगी के एक नए इम्तिहान की शुरुआत 
समाज ही नहीं घरवालों की नजरों में भी तलाकशुदा महिलाएं विलेन बनती है। डॉ. गीतांजलि शर्मा कहती हैं कि जब तलाकशुदा महिला नए रिश्ते में जुड़ना चाहती है तो उसे तलाक के आधार पर जज किया जाता है। उस पर संदेह किया जाता है कि पहली शादी तो निभा नहीं पाई, फिर दूसरी शादी का क्या भरोसा। पति के लिए समर्पित रहेगी या नहीं।
हर बार महिला के चाल-चलन पर शक किया जाता है, लेकिन समाज कभी उसके पार्टनर के रवैए को नहीं देखता। हर बिगड़ते रिश्ते में पहली उंगली महिला की तरफ ही उठती है।
तलाक शब्द बोलना भी अपशगुन होता है
अगर किसी लड़की का तलाक हो जाए तो उसे कहा जाता है कि ‘रिश्तेदारों के सामने मुंह बंद रखना। किसी को पता नहीं चलना चाहिए कि तुम्हारा तलाक हो गया। वर्ना हमारी इज्जत खराब हो जाएगी।’ दिल्ली की अश्लेषा अरोड़ा के साथ ऐसा ही हुआ।
वह एक शादी में गईं तो उन्हें कहा गया कि तलाक का जिक्र मत करना, यहां किसी की शादी हो रही है। तलाक का नाम लेना भी अपशगुन होता है। यही नहीं, उन्हें न्यूली वेड कपल से मिलने तक भी नहीं दिया गया क्योंकि दुल्हन की मां काे डर था कि उनका साया पड़ा, तो उनकी बेटी का घर भी नहीं बसेगा।
अश्लेषा कहती हैं कि समाज की यह सोच तलाकशुदा लड़की की हिम्मत तोड़ देती है। जब उनका तलाक हुआ तो पेरेंट्स भाई-भाभी के सामने मजबूर थे। उन्हें अपने ही घर में नहीं रहने दिया। वह अब किराए के घर में अपनी जिंदगी अपने तरीके से जी रही हैं। उनके हस्बैंड ने उन्हें कभी स्कूटी और कार नहीं चलाने दी। ससुराल वाले कहते थे कि बहू को ड्राइवर वाले काम नहीं करने चाहिए। तलाक के बाद उन्होंने कार खरीदी और लॉन्ग ड्राइव पर निकल गईं।
तलाक के बाद सोलो ट्रिप किया
दिल्ली में रहने वाली सुमन मल्होत्रा (बदला हुआ नाम) एक सरकारी कर्मचारी हैं। शादी के खराब अनुभव के बाद उनका 2021 में तलाक हो गया।
सुमन कहती हैं कि उनका तलाक का सफर बहुत दर्दनाक था। उनके पेरेंट्स तलाक से खुश नहीं थे। उन्हें बेटी के भविष्य और समाज के तानों की चिंता हमेशा सताती, लेकिन वह तलाक लेकर खुश थीं।
पेरेंट्स का मायूस चेहरा देख दुखी तो हुईं, लेकिन जब उन्हें तलाक मिला तो उन्हें खुले आसमान में चिड़िया की तरह उड़ने का एहसास हुआ।
तलाक के बाद उन्होंने पीछे मुड़कर नहीं देखा और भारत के अलग-अलग हिस्सों में अकेले घूमने निकल गईं। अब वह अपनी जिंदगी अपनी शर्तों पर जी रही हैं।
सुमन कहती हैं कि लोग डिवोर्स को शर्म की बात मानते हैं, लेकिन असल में यह गलत रिश्ते से बाहर निकलकर सांस लेने की आजादी है। पिता, भाई, पति या बेटा ही महिलाओं की जिंदगी की कहानी हर बार नहीं लिख सकते।
ग्राफिक्स के जरिए देखिए कौन-से देशों में होते हैं सबसे ज्यादा तलाक: 
तलाक के बाद हेयर कलर करवाया और पार्टी की 
मुंबई में रहने वालीं वंदना शाह की शादी 1998 में हुई, लेकिन दर्दनाक रिश्ते से निकलने में उन्हें कई साल लगे। उन्हें 2010 में जब डिवोर्स मिला, तो उन्होंने उस दिन आजादी का जश्न मनाया।
वह बहुत खुश थीं। सबसे पहले वह ब्यूटी पार्लर गईं। शॉर्ट हेयरकट करवाने के बाद बालों में रेड और पर्पल कलर करवाया।
उनका डिवोर्स केस 10 साल तक चला। इस दौरान कोर्ट के इतने कागज इकट्ठा हो गए थे कि उन्होंने अपने घर की छत पर पार्टी रखी, जिसमें उन्होंने अपने करीब 200 दोस्तों को बुलाया और उन कागजों को जलाकर पार्टी की। उनका कहना है कि कहने को तो वो बोनफायर पार्टी थी, लेकिन मेरे कलेजे को बहुत ठंडक मिली।
उस दिन वह बहुत खुश थीं कि उन्होंने अपनी पुरानी दुखी जिंदगी को हमेशा के लिए अलविदा कह दिया।
तलाक के बाद अकेलापन करता परेशान
रिलेशनशिप काउंसलर डॉ. गीतांजलि शर्मा कहती हैं कि शादी के बाद महिला पति और ससुरालवालों के हिसाब से ढलती है। वह अपनी ख्वाहिशें और शौक सबको पीछे छोड़ देती है, लेकिन तलाक के बाद महिला अपनी पुरानी जिंदगी फिर से जीने लगती है।
तलाक के बाद उसे अकेलापन जरूर परेशान करता है, लेकिन वह नई जिंदगी में पुरानी परेशानियों को छोड़कर आगे बढ़ती है।
महिलाओं को सताती पैसों की चिंता
जब 2 इंसान लंबे समय तक एक साथ रहते हैं तो डिवोर्स का उन पर मानसिक रूप से बहुत असर पड़ता है, लेकिन महिलाओं पर यह असर आर्थिक रूप से भी पड़ता है।
LXME की स्टडी के अनुसार 50% महिलाओं के लिए डिवोर्स आर्थिक बोझ बन जाता है क्योंकि वे पैसों को इन्वेस्ट नहीं करतीं।
UBS ग्लोबल स्टडी के मुताबिक जो महिलाएं अच्छा-खासा कमा रही होती हैं, उनके पैसे को पति ही मैनेज करते हैं। तलाक के बाद उनकी आर्थिक हालत ठीक नहीं रहती क्योंकि उन्होंने अपने पैसों को कभी मैनेज ही नहीं किया होता। तलाक लेने से पहले अच्छे वकील की तलाश की जाती है। अगर वकील की फीस ज्यादा है तो डिवोर्स केस लड़ना बहुत महंगा हो जाता है। अगर महिला वर्किंग नहीं है तो तलाक की अर्जी डालना और केस लड़ना और भी मुश्किल होता है।
पति हर महीने मेंटेनेंस न दे तो हो सकती है जेल
एडवोकेट अनिल के सिंह ‘श्रीनेत’ कहते हैं कि भारत में तलाक 2 तरीकों से होते हैं- म्यूचुअल कंसेंट डिवोर्स और कंटेस्टेड डिवोर्स। म्यूचुअल डिवोर्स में परमानेंट एलिमनी दी जाती है। इसमें महिला को एक बार में पैसा मिल जाता है। एलिमनी की राशि लाखों में भी हो सकती है और करोड़ों में भी। यह पति की आर्थिक हालत पर निर्भर करता है।
कंटेस्टेड डिवोर्स में कई बार लड़का तो कई बार लड़की केस दर्ज करती है। अगर महिला होममेकर है या लड़के से कम सैलरी हासिल कर रही है तो कोर्ट हर महीने लड़के को मेंटेनेंस के रूप में पैसा देने को कहता है। यह राशि घटाई या बढ़ाई जा सकती है, लेकिन अगर लड़की की सैलरी लड़के के बराबर या ज्यादा हो, तब यह राशि नहीं मिलती। अगर पति के नाम पर प्रॉपर्टी हो तो पत्नी को उस पर हक मिलता है, लेकिन अगर महिला दूसरी शादी कर लेती है तब उसकी मेंटेनेंस राशि और प्रॉपर्टी का हक छीन लिया जाता है।
अगर पति मेंटेनेंस का पैसा भेजना बंद कर दे तो पत्नी कोर्ट में शिकायत कर सकती है। इस मामले में कोर्ट पति की प्रॉपर्टी जब्त कर नीलाम कर सकता है या उसके ऑफिस को संपर्क कर उसकी सैलरी पूर्व पत्नी के अकांउट में ट्रांसफर करने का ऑर्डर दे सकता है या फिर पति को गिरफ्तार तक किया जा सकता है।
अफ्रीका में तलाक पर लड़की को लगती मेहंदी, होती है दावत
पश्चिमी अफ्रीका के मॉरिटानिया नाम के देश में डिवोर्स को शर्म की बात नहीं समझा जाता। तलाक होने पर लड़की को खुशी से मेहंदी लगाई जाती है।
लड़की के घर में डिवोर्स पार्टी रखी जाती है। मेहमानों को बुलाया जाता है, लजीज पकवान बनते हैं और सब खुशी से झूमते-नाचते हैं।
इस जश्न के पीछे की वजह यह हाेती है कि लड़की दोबारा शादी के लिए तैयार है। इस देश समेत कई मुस्लिम देशों में तलाक होना आम बात है और लोग 5 से 10 या 20 बार भी शादी कर लेते हैं।
कई देशों में डिवोर्स के दौरान सेरेमनी होती है, ग्राफिक्स देखिए: 
3750 साल पहले शुरू हुई तलाक की प्रथा
तलाक की प्रथा बेबीलोन के राजा हाम्मुरबी ने करीब 3750 साल पहले शुरू की थी। बेबीलोन प्राचीन मेसोपोटामिया का शहर था जिसका नाम अब बगदाद है। यहां पर पत्थरों पर 282 कानूनों को उकेरा गया जिसमें तलाक का भी जिक्र है। भारत में तलाक का कानून ब्रिटिश राज में 1866 में बनाया गया।
फिलीपींस में डिवोर्स गैरकानूनी 
जहां आज तलाक लेना आम बात है, वहीं, दुनिया में 2 ऐसे देश हैं जहां तलाक लेना गैरकानूनी है। यूरोप के रोम में बसी वेटिकन सिटी और फिलीपींस में कपल डिवोर्स नहीं ले सकते।
इन देशों में ज्यादातर लोग रोमन कैथोलिक हैं। यहां चर्च और पादरी की बातें मानी जाती हैं इसलिए शादी खत्म नहीं हो सकती।
लोग तलाक को गलत बताते हैं, लेकिन तकलीफदेह और दर्दनाक परिस्थितियों से गुजरती शादी पर कोई खुलकर बात नहीं करता। शादी में पार्टनर का घुट-घुटकर जीना, गालियां सुनना, मार खाना… अच्छी शादीशुदा जिंदगी की निशानी नहीं, जुर्म है। ऐसे खोखले रिश्ते से बेहतर है तलाक लेना और शादी से बाहर निकलना।
शादी में इज्जत सबसे पहले है। अगर कपल एक-दूसरे की इज्जत नहीं कर रहे, एक दूसरे को समझ नहीं रहे तो ऐसे रिश्ते का क्या फायदा? तलाक का हक कानून ने दिया है तो यह अधिकार कैसे शर्मनाक हो सकता है।
तलाक का दूसरा नाम खराब रिश्ते से आजादी है और आजादी कभी शर्म की बात नहीं हो सकती। बेहतर है कि समाज में तलाक को कलंक की तरह न देखा जाए। अगर शादी बुरी नहीं है तो तलाक भी बुरा नहीं।
ग्राफिक्स: प्रेरणा झा, सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।